text: [{"text_idx": "#000002", "text": "Veika Vakasaenisi & na iVolatabu"}, {"text_idx": "#000009", "text": "Vuli Vua na Qasenivuli Levu"}, {"text_idx": "#000012", "text": "KEVAKA eda mate, ena vinakata beka na Kalou me vakaturi keda meda bula tale?\u2014 E vakabauta na tamata vinaka o Jope ni vinakata na Kalou. Ni vakila ni sa vakarau mate, e kaya o Jope vua na Kalou: \u201cKo ni na kaci mai, ka\u2019u na rogo yani vei kemuni.\u201d E kaya o Jope ni vinakata dina na Kalou o Jiova me vakaturi koya mai na mate.\u200b\u2014Jope 14:14, 15."}, {"text_idx": "#000013", "text": "O Jisu e vakataki Tamana sara ga na Kalou o Jiova. E vinakata o Jisu me vukei keda. Ni tukuna vua e dua na tagane tauvi vukavuka, \u201ckevaka ko ni sa vinakata, ko ni sa vakasavasavataki au rawa,\u201d e sauma o Jisu: \u201cAu sa vinakata.\u201d Mani vakabula na tamata oya mai na vukavuka.\u200b\u2014Marika 1:40-42."}, {"text_idx": "#000014", "text": "E vakaraitaka vakacava o Jiova ni lomani ira na gone?"}, {"text_idx": "#000015", "text": "E vulica o Jisu vei Tamana me dau lomani ira na gone. Vakarua ena gauna makawa, e vakayagataki rau kina o Jiova na nona dauveiqaravi me rau vakaturi rau mai na mate e rua na gone. A kerei Jiova o Ilaija me vakatura na luvena tagane e dua na marama e dau vukei koya. E cakava vaka kina o Jiova. E vakayagataki Ilaisa tale ga o Jiova me vakatura e dua na gonetagane lailai.\u200b\u20141 Tui 17:17-24; 2 Tui 4:32-37."}, {"text_idx": "#000016", "text": "Eda sega beka ni marau ni vaka sara ga oya na nona lomani keda o Jiova?\u2014 E sega ni nanumi keda ga nida bula tiko. E nanumi keda tale ga nida sa mate. E kaya o Jisu ni o Tamana e raici ira tale ga na nona tamata era sa mate me vaka era bula tiko! (Luke 20:38) E kaya na iVolatabu ni \u2018sega ni rawata na mate, se na bula, se na veika sa yaco edaidai, se na veika ena yaco e muri me tawasei keda mai na loloma ni Kalou.\u2019\u200b\u2014Roma 8:38, 39."}, {"text_idx": "#000017", "text": "E vakaraitaka o Jisu ena nona bula voli e vuravura ni dau kauaitaki ira na gonelalai o Jiova. De dua o se nanuma tiko ni dau vagalalataki koya o Jisu me talanoataka na Kalou vei ira na gone. Ia o kila tale ga ni a solia na Kalou vei Jisu na kaukaua me rawa ni vakaturi ira na gone mai na mate?\u2014 Daru veitalanoataka mada nona vakatura o Jisu na luve i Jairo goneyalewa yabaki 12."}, {"text_idx": "#000018", "text": "A vakaitikotiko o Jairo, o watina, kei na luvena duadua oqo volekata na Wasawasa o Kalili. Dua na siga e tauvimate bibi sara na luvena goneyalewa, qai vakila o Jairo ni sa na rairai mate. E vakasamataki Jisu sara o koya, na tamata rogo e dauveivakabulai. E gole sara o Jairo me lai vaqarai koya. A kunei Jisu ena baravi ni Wasawasa o Kalili ni veivakavulici tiko."}, {"text_idx": "#000019", "text": "E sugulaki koya yani o Jairo qai lai cuva ena yava i Jisu. E kaya vei Jisu: \u2018E tauvimate bibi sara tiko na luvequ goneyalewa lailai. E rawa mo ni vukei koya? Au masuti kemuni mo ni lai raici koya mada.\u2019 Rau mani lako vata sara kei Jairo o Jisu. Era muri Jisu tale ga na ilala levu era mai raica na Qasenivuli Levu. Nira se lako tiko ga, sa ratou lako mai e so na tagane mai na vale i Jairo ratou qai tukuna vua: \u201cSa mate na luvemu; kakua ni vakaoga tale na i Vakavuvuli.\u201d"}, {"text_idx": "#000020", "text": "E rogoca tale ga o Jisu na vosa oya. E vakila na levu ni rarawa i Jairo ni sa yali na luvena duadua. Mani tukuna vua o Jisu: \u2018Kua ni yalolailai. Vakabauta ga na Kalou, ena qai vakabulai ga na luvemu.\u2019 Era tomana na nodra ilakolako me yacova nira yaco ina vale i Jairo. Era sa tagi toka na wekadratou. Era rarawataka na nona sa takali na nodra itokani lailai. Ia e tukuna vei ira o Jisu: \u2018Ni kua ni tagi. E sega ni mate o koya, e moce ga.\u2019"}, {"text_idx": "#000021", "text": "Era dredrevaka na ka e tukuna o Jisu baleta nira kila ni sa leqa na goneyalewa. Na cava e kaya kina o Jisu ni moce toka ga?\u2014 Na cava beka e via vakavulici ira kina?\u2014 E vinakata mera kila ni mate e vaka ga na moce lutu. E via vakaraitaka ni nona vakayagataka na kaukaua ni Kalou ena rawarawa sara ni vakabulai ira na mate me vaka ga na kena rawarawa na nona vakayadrati e dua e moce tu."}, {"text_idx": "#000022", "text": "Na cava eda vulica mai na nona vakaturi luve i Jairo o Jisu?"}, {"text_idx": "#000023", "text": "E vakatalai ira kece i tuba na tamata o Jisu, qai vakavo ga na yapositolo o Pita, Jemesa, kei Joni kei rau na itubutubu ni gone. E curu sara ina vanua e davo tiko kina na gone. E taura na ligana qai kaya vua: \u2018Goneyalewa lailai, tucake mai!\u2019 E tucake mai o goneyalewa, ka veilakoyaki sara! Sa duatani na nodrau marau o tamana kei tinana.\u200b\u2014Marika 5:21-24, 35-43, VV; Luke 8:40-42, 49-56."}, {"text_idx": "#000024", "text": "Vakasamataka mada. Ni rawa vei Jisu me vakatura na goneyalewa lailai oya mai na mate, e rawa li me cakava tale ga vei ira tale e so?\u2014 O vakabauta ni rawa ni cakava dina?\u2014 Io, ena cakava dina. E kaya sara ga o Jisu: \u2018Sa lako tiko mai na gauna era na rogoca kina na domoqu o ira kece era tu ena ibulubulu, era na lako cake mai kina.\u2019\u200b\u2014Joni 5:28, 29."}, {"text_idx": "#000025", "text": "O vakabauta ni via vakaturi ira na tamata o Jisu?\u2014 Me sauma na taro oqori daru raica mada e dua tale na ivakaraitaki ena iVolatabu. Na ka e yaco volekata na koro o Neini ena dua na siga e vakaraitaka se e raica vakacava o Jisu na nodra rarawa na tiko ena veibulu."}, {"text_idx": "#000026", "text": "E tomani ira mai na ilakolako ni veibulu i luvena e dua na marama. E se qai leqa ga o watina, ia oqo sa mate tale ga na luvena duadua. E rarawa dina! Era tomani koya mai e levu na lewe ni koro o Neini ni colati tiko mai na yago i luvena ena ibili ni koro. Ena levu ni tagi ni marama oqo era sega ni vakacegui koya rawa na lewenikoro."}, {"text_idx": "#000027", "text": "Ena siga oya eratou gole tiko yani ina koro o Neini o Jisu kei na nona tisaipeli. Eratou sota kei na ilakolako ni veibulu volekata na matamata ni koro. E lomani koya dina na marama e tagi tiko mai oya o Jisu. E tarai Jisu na levu ni nona rarawa na marama oya. E vinakata sara ga me vukei koya."}, {"text_idx": "#000028", "text": "E kaya vakayalololoma qai vakadodonu vua na marama oya: \u201cKakua ni tagi.\u201d Era vagagalu kece na tamata ra qai vakaraici Jisu matua. Ni toro volekata yani na tavata, era via kila se cava ena cakava o Jisu. E vakarota o Jisu: \u201cI cauravou, au sa kaya vei iko, duri mai!\u201d Ena gauna vata oya sa dabe na cauravou! E tekivu vosa sara.\u200b\u2014Luke 7:11-17, VV."}, {"text_idx": "#000029", "text": "Vakasamataka mada na marau ni marama oya! Na cava o na cakava ke bula tale mai e dua na wekamu sa mate?\u2014 E sega beka ni vakaraitaka na ka e cakava o Jisu oya ni lomani ira dina na tamata qai vinakata me vukei ira?\u2014 Vakasamataka mada na noda marau ena vuravura vou nida kidavaki ira na vakaturi mai!\u200b\u20142 Pita 3:13; Vakatakila 21:3, 4."}, {"text_idx": "#000030", "text": "Na cava e vakaraitaka na vakaturi ni luvena duadua na marama oqo?"}, {"text_idx": "#000031", "text": "Eda na veikilai kei ira na so era vakaturi mai oqo, okati kina na gone. Eda na kilai ira me vaka ga nona kilai luvena o Jairo ni vakaturi koya o Jisu. E so tale vei ira na vakaturi mai era a mate ena vica vata na drau se udolu na yabaki sa oti. Ia ena sega ni guilecavi ira na Kalou dina ga ni sa dede na gauna era mate kina."}, {"text_idx": "#000032", "text": "Eda sega li ni marautaka ni vaka sara ga oya na nodrau lomani keda na Kalou o Jiova kei Luvena o Jisu?\u2014 Rau vinakata meda bula tawamudu, sega ni bula ga ena vica na yabaki!"}, {"text_idx": "#000033", "text": "Wilika mada na Aisea 25:8; Cakacaka 24:15; kei na 1 Korinica 15:20-22 mo raica kina na inuinui totoka e yalataki tu ena iVolatabu me baleti ira na sa mate."}, {"text_idx": "#000034", "text": "Rawa ni o Wilika Tale ga"}, {"text_idx": "#000035", "text": "Yalodina Vua na Kalou o Jope"}, {"text_idx": "#000036", "text": "E vakyalia nona iyau o Jope, e tauvimate, e vakayali ratou tale ga na luvena. Vakacava e totogitaki koya tiko na Kalou?"}, {"text_idx": "#000037", "text": "Dredrevaki o Jisu ni kaya e sega ni mate o goneyalewa, e moce ga. Cava e sega ni kilai ni rawa ni cakava o Jisu?"}, {"text_idx": "#000039", "text": "O ira na raica na cakamana era kila na kena inaki."}]